Uhrík, Milan, poslanec NR SR (2017-02-09):
Vážený pán minister dopravy a výstavby Árpád Érsek, dovoľujem si vám podať nasledovnú interpeláciu týkajúcu sa riešenia dopravnej situácie v Nitrianskom kraji. Existujúce riešenie severojužného cestného prepojenia v Nitrianskom kraji nezodpovedá súčasným potrebám a intenzite cestnej dopravy. Cestná doprava na trase Topoľčany – Nitra – Nové Zámky je možná len po ceste 1/64 alebo po úsekoch súbežných ciest nižšej triedy a kvality. Cesta 1/64 na úseku Topoľčany – Nitra prechádza množstvom na seba napojených obcí a v súčasnosti už nezodpovedá parametrom cesty I. triedy, čo pôsobí negatívne nielen na účastníkov cestnej premávky, ale aj na obyvateľov dotknutých obcí. Hoci sú Topoľčany vzdialené od Nitry len približne 30 km, cestovanie medzi oboma mestami trvá aj v ideálnom prípade takmer trištvrte hodinu. V čase dopravných špičiek je čas cestovania dokonca ešte výrazne dlhší. Dopravnú situáciu zhoršuje aj rozbehnutá výstavba novej továrne na výrobu automobilov Jaguar Land Rover. Po dostavbe tejto fabriky sa existujúca okolitá cestná sieť ešte viac preťaží nákladnou a osobnou automobilovou dopravou a hrozí reálny kolaps dopravy v tejto oblasti. Cestné prepojenie 1/64 medzi Nitrou a Novými Zámkami je kritické najmä na úseku Nitra – Komjatice, ktoré začína v Nitre prechodom cez mestskú časť Dolné Krškany a následne je vedené priamo cez sídelné útvary v štyroch obciach. Kritickú dopravnú situáciu na tomto úseku mala riešiť výstavba preložky 1/64 na trase Komjatice – Nitra, ktorá by prechádzala západným extravilánom dotknutých obcí súbežne so železničnou traťou Komjatice – Nitra. Výstavba tejto preložky bola plánovaná už pred desiatkami rokov, avšak dodnes sa nič nezrealizovalo. V súvislosti s riešením zhoršujúcej sa dopravnej situácie v Nitrianskom kraji mám na vás tieto otázky: 1. Podľa vyjadrenia Slovenskej správy ciest sa uvažovalo nad financovaním stavby novej cesty 1/64 Topoľčany – Nitra – Komárno z prostriedkov Európskej únie. Za týmto účelom sa plánovalo dokonca aj vypracovanie štúdie realizovateľnosti. Bude tento úsek cesty zaradený do registra projektov, ktoré sa plánujú vybudovať z eurofondov čerpaných v období 2014 až 2020? 2. Ak výstavba novej cesty 1/64 Topoľčany – Nitra – Komárno nebola zaradená do registra projektov, ktoré sa plánujú financovať z prostriedkov Európskej únie v období 2014 až 2020, tak aké boli dôvody nezaradenia tohto úseku do plánovaných projektov? Podľa akých kritérií sa vybrali cesty, ktorých stavba má byť financovaná z prostriedkov Európskej únie v aktuálnom programovom období? 3. Ak sa v blízkom období neplánuje výstavba novej cesty 1/64 Topoľčany – Nitra – Komárno v celom úseku, má ministerstvo dopravy a výstavby pripravené aspoň nejaké alternatívne čiastočné riešenia, ktoré by pomohli zlepšiť kritický stav dopravy v severojužnom smere Nitrianskeho kraja? Ak áno, tak aké? A posledná, 4. otázka. Medzi alternatívne čiastkové riešenia kritickej dopravnej situácie v okolí Nitry patrí aj plánovaná výstavba preložky cesty 1/64 Komjatice – Nitra, ktorá má viesť extravilánom po západnej strane obcí Veľký Kýr, Branč a Ivanka pri Nitre. Plánuje sa výstavba aspoň tejto časti nového cestného úseku? Ak nie, prečo? Ak áno, tak kedy je predpokladaný termín začatia výstavby a predpokladaný termín ukončenia výstavby tejto preložky? Ďakujem.